Document ID: 32014R0522

Reference:
20.5.2014
ET
Euroopa Liidu Teataja
L 148/1
KOMISJONI DELEGEERITUD MÄÄRUS (EL) nr 522/2014,
11. märts 2014,
millega täiendatakse Euroopa Parlamendi ja nõukogu määrust (EL) nr 1301/2013 seoses üksikasjalike eeskirjadega Euroopa Regionaalarengu Fondist toetatavate uuenduslike meetmete valiku ja haldamise põhimõtete kohta säästva linnaarengu valdkonnas
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1301/2013, mis käsitleb Euroopa Regionaalarengu Fondi ja majanduskasvu ja tööhõivesse investeerimise eesmärgi erisätteid ning millega tunnistatakse kehtetuks määrus (EÜ) nr 1080/2006, (1) eelkõige selle artikli 8 lõiget 3,
ning arvestades järgmist:
(1)
Euroopa Parlamendi ja nõukogu määruse (EL) nr 1303/2013 (2) artikli 4 lõike 7 kohaselt peaks struktuurifondide majanduskasvu ja tööhõivesse investeerimise eesmärgi vahendeid, mis on eraldatud säästva linnaarengu valdkonna uuenduslikele meetmetele (edaspidi „uuenduslikud meetmed”), rakendama komisjon.
(2)
Määruse (EL) nr 1303/2013 artikli 92 lõike 8 kohaselt lubatakse komisjonil uuenduslikele meetmetele eraldatud vahendeid rakendada eelarve kaudse täitmise kaudu, mis on ette nähtud Euroopa Parlamendi ja nõukogu määruse (EL, Euratom) nr 966/2012 (3) artikliga 60.
(3)
Tuleb kehtestada üksikasjalikud eeskirjad uuenduslike meetmete haldamise kohta üksuse või asutuse poolt, kellele määruse (EL) nr 966/2012 artikli 58 lõike 1 punkti c alusel on usaldatud eelarve täitmise ülesanded.
(4)
Tuleb kehtestada üksikasjalikud eeskirjad Euroopa Regionaalarengu Fondist toetatavate uuenduslike meetmete valiku põhimõtete kohta. Et valituks osutuksid kõrge tasemega taotlused, tuleb ette näha uuenduslike meetmete valiku menetlused ja kriteeriumid, võttes arvesse liidu linnapiirkondade territoriaalset mitmekesisust.
(5)
Komisjon peaks uuenduslike meetmete väljavalimiseks kindlaks määrama teemavaldkonnad, millega tagataks, et konkursikutsed oleksid suunatud sellistele linnaarengu probleemidele, mille olulisus liidus edaspidi tõenäoliselt suureneb,
ON VASTU VÕTNUD KÄESOLEVA MÄÄRUSE:
Artikkel 1
Uuenduslike meetmete haldamine
1.   Komisjon määrab ühe või mitu üksust või asutust, kellele määruse (EL, Euratom) nr 966/2012 artikli 58 lõike 1 punkti c alusel on liidu tasandil usaldatud eelarve täitmise ülesanded seoses uuenduslike meetmetega (edaspidi „volitatud üksus”).
Lisaks määruse (EL, Euratom) nr 966/2012 artikli 60 lõikes 1 sätestatud nõuete täitmisele peavad volitatud üksusel olema tõendatavad kogemused liidu fondide haldamisega mitmes liikmesriigis.
2.   Komisjon sõlmib volitatud üksusega määruse (EL, Euratom) nr 966/2012 artikli 61 lõike 3 kohase delegeerimislepingu, mis lisaks komisjoni delegeeritud määruse (EL) nr 1268/2012 (4) artiklis 40 sätestatud nõuetele sisaldab järgmisi sätteid:
a)
suunised taotlejatele ja toetusesaajatele;
b)
aastane töökava, mille komisjon peab heaks kiitma;
c)
projektikonkursside korraldamine uuenduslike meetmete valimiseks;
d)
taotlejate toetuskõlblikkuse hindamine;
e)
kokkuleppel komisjoniga eksperdirühma loomine, kes hindab taotlusi ja seab need paremusjärjestusse;
f)
eksperdirühma soovituste alusel uuenduslike meetmete väljavalimine kokkuleppel komisjoniga;
g)
nõue, et toetusesaajale antakse dokument, milles on kehtestatud toetuse tingimused, mille määrab kindlaks komisjon;
h)
toetusesaajate esitatud aruannete läbivaatamine ja maksed toetusesaajatele;
i)
seire iga üksiku uuendusliku meetme üle;
j)
teabeürituste korraldamine;
k)
tulemuste levitamine kokkuleppel komisjoniga;
l)
uuenduslike meetmete auditeerimine, et kontrollida, kas toetust rakendatakse usaldusväärse finantsjuhtimise põhimõtete kohaselt;
m)
rahaline toetus volitatud üksuse haldusülesannete toetamiseks, mis makstakse kindlasummalise osana volitatud üksuse tegevuskuludest ning määratakse kindlaks sellele üksusele toetuste andmiseks eraldatud liidu vahendite summa alusel.
3.   Volitatud üksus esitab komisjonile määruse (EL, Euratom) nr 966/2012 artikli 60 lõike 5 kohased dokumendid ning kogu uuenduslike meetmete rakendamise hindamiseks vajaliku teabe.
Artikkel 2
Uuenduslike meetmete väljavalimine
1.   Volitatud üksus valib uuenduslikud meetmed konkursikutsete alusel, võttes arvesse komisjoni talituste poolt iga-aastaselt kindlaks määratud teemavaldkondi.
2.   Uuenduslike meetmete toetust võivad taotleda järgmised ametiasutused:
a)
sellise kohaliku haldusüksuse mis tahes ametiasutus, mida määratletakse linnastumise määra alusel linna või eeslinnana ning kus on vähemalt 50 000 elanikku;
b)
selliste kohalike haldusüksuste ametiasutuste mis tahes ühendus või rühm, mida määratletakse linnastumise määra alusel linna või eeslinnana ning kus on vähemalt 50 000 elanikku; see võib hõlmata piiriüleseid ühendusi või rühmi ning eri piirkondades ja/või liikmesriikides asuvaid ühendusi või rühmi.
3.   Artikli 1 lõike 2 punktis e osutatud eksperdirühm annab uuenduslike meetmete valimiseks soovitusi. Eksperdirühm on geograafiliselt tasakaalus ning seda juhatab komisjoni esindaja. Soovitusi andes lähtub eksperdirühm eelkõige järgmistest kriteeriumidest:
a)
taotluse uuenduslik sisu ning selle potentsiaal uute lahenduste leidmiseks või katsetamiseks;
b)
taotluse kvaliteet;
c)
asjakohaste partnerite osalemine taotluse ettevalmistamisel;
d)
mõõdetavate tulemuste saamise võimalus;
e)
kavandatavate lahenduste ülekantavus.
Eksperdirühm tagab, et soovitustes võetakse arvesse liidu linnaalade territoriaalset mitmekesisust.
4.   Volitatud üksus valib eksperdirühma soovituste alusel ja kokkuleppel komisjoniga välja uuenduslikud meetmed.
5.   Ühele uuenduslikule meetmele antav summa ei ületa 5 000 000 eurot.
6.   Uuenduslik meede viiakse ellu maksimaalselt kolme aastaga.
Artikkel 3
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. märts 2014
Komisjoni nimel
president
José Manuel BARROSO
(1)  ELT L 347, 20.12.2013, lk 289.
(2)  Euroopa Parlamendi ja nõukogu määrus (EL) nr 1303/2013, 17. detsember 2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320).
(3)  Euroopa Parlamendi ja nõukogu määrus (EL, Euratom) nr 966/2012, 25. oktoober 2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).
(4)  Komisjoni delegeeritud määrus (EL) nr 1268/2012, 29. oktoober 2012, mis käsitleb Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) kohaldamise eeskirju (ELT L 362, 31.12.2012, lk 1).

Summary:
Säästev linnaareng: uuenduslikud projektid
Säästev linnaareng: uuenduslikud projektid
 
KOKKUVÕTE:
delegeeritud määrus (EL) nr 522/2014 – uuenduslike meetmete valik ja haldamine säästva linnaarengu valdkonnas
MIS ON MÄÄRUSE EESMÄRK?
Selles täpsustatakse, kuidas ELi riikide säästva linnaarengu valdkonnas läbiviidud uuenduslikke meetmeid välja valitakse rahastamiseks Euroopa Regionaalarengu Fondist (ERF) ja kuidas seda protsessi hallatakse.
PÕHIPUNKTID
Määruses (EL) nr 1301/2013 on sätestatud majanduskasvu ja tööhõivesse investeerimise konkreetsed eesmärgid, samas kui määrusega (EL) nr 1303/2013 (ühissätted ERFi, ESFi, Ühtekuuluvusfondi, EAFRDi ning EMKFi kohta aastateks 2014–2020) antakse Euroopa Komisjonile kohustus investeerida vahendeid uuenduslikesse meetmetesse säästva linnaarengu valdkonnas. Neid algatustes järgitakse ÜRO 2030. aasta säästva arengu ja uue linnade tegevuskava põhimõtteid ning ELi piirkondlikku ja linnapoliitikat.
Delegeeritud määrusega (EL) nr 522/2014 kirjeldatakse üksikasjalikult, kuidas seda saavutada.Projektid valitakse konkursikutsete alusel, mille teemavaldkonnad määrab igal aastal komisjon.  Abikõlblikud on enam kui 50 000 elanikuga linnapiirkonnad. Kui ELi riigis ei ole suuri linnu, võivad linnavalitsused kokku tulla ja esitada ühise pakkumise.  ERF rahastab projekti kuni viie miljoni euroga.  Iga projekti maksimaalne kestus oli algselt kolm aastat, kuid seda muudeti hiljem neljaks aastaks, et võimaldada meetmete täielikku väljaarendamist.  Komisjon määrab ühe ELi tasandi organisatsiooni uuenduslike meetmete kava eelarve üle järelevalve teostamiseks ja tagab ka järgmise:suunised taotlejatele;  taotlejate toetuskõlblikkuse hindamine;  eksperdirühma loomine, kes hindab taotlusi;  uuenduslike meetmete väljavalimine;  maksed toetusesaajatele;  seire iga üksiku uuendusliku meetme üle;  teabeüritused;  tulemuste levitamine;  auditeerimine usaldusväärse finantsjuhtimise põhimõtete kohaselt.  Valikukriteeriumid
Eksperdirühm soovitab, milliseid uuenduslikke meetmeid rahastamiseks välja valitakse, lähtudes järgmistest kriteeriumidest:projektid peaksid olema väga uuenduslikud ja Euroopa jaoks uudsete aspektidega;  projektidel peaksid olema selgelt määratletud eesmärgid, tõendid nõuetekohase ettevalmistustöö kohta ning realistlik ajakava ja realistlikud rahastamise eesmärgid;  projekte võivad toetada väliseksperdid, nagu ülikoolid, valitsusvälised organisatsioonid ja eraettevõtjad;  tulemused peaksid olema mõõdetavad, ülekantavad ja potentsiaalselt kohaldatavad ka teistes linnapiirkondades.  
MIS AJAST MÄÄRUST KOHALDATAKSE?
Seda kohaldatakse alates 9. juunist 2014.
TAUST
Lisateave:säästev linnaareng (Euroopa Komisjoni veebisait)  ELi linnade tegevuskava (Euroopa Komisjoni veebisait)  linnadega seotud uuenduslikud meetmed (Hauts-de-France)  
PÕHIDOKUMENT
Komisjoni 11. märtsi 2014. aasta delegeeritud määrus (EL) nr 522/2014, millega täiendatakse Euroopa Parlamendi ja nõukogu määrust (EL) nr 1301/2013 seoses üksikasjalike eeskirjadega Euroopa Regionaalarengu Fondist toetatavate uuenduslike meetmete valiku ja haldamise põhimõtete kohta säästva linnaarengu valdkonnas (ELT L 148, 20.5.2014, lk 1–3)
Määruse (EL) nr 522/2014 muudatused on alusdokumenti lisatud. Käesoleval konsolideeritud versioonil on üksnes dokumenteeriv väärtus.
SEONDUVAD DOKUMENDID
Euroopa Parlamendi ja nõukogu 17. detsembri 2013. aasta määrus (EL) nr 1301/2013, mis käsitleb Euroopa Regionaalarengu Fondi ja majanduskasvu ja tööhõivesse investeerimise eesmärgiga seonduvaid erisätteid ning millega tunnistatakse kehtetuks määrus (EÜ) nr 1080/2006 (ELT L 347, 20.12.2013, lk 289–302)
Vt konsolideeritud versioon.
Euroopa Parlamendi ja nõukogu 17. detsembri 2013. aasta määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469)
Vt konsolideeritud versioon.
Viimati muudetud: 21.01.2019